Yesu si̱ nwuo a̱keang Yeriko a̱ chong a̱ sweap.
A̱tyok a̱ghyang ku shya̱ a̱ja,
á̱ si̱ ngyei nggu Za̱ka.
A̱ ku yet a̱gba̱ndang a̱tyu saai kurum ga̱ndu wa,
mi̱ fam a̱byin a̱hwa.
A̱wot a̱ si̱ byia̱ zwá gba̱mgbam.
Za̱ka ku kwan ba̱t a̱ ka li tangka̱i a̱yin nang Yesu yet a̱ni.
A̱wot a̱ si̱ shya̱ vak hu bah.
Mat a̱ ku shi a̱za bah;
á̱kpa á̱niet ka si̱ fwun nggu li Yesu hu.
Mat a̱nia,
a̱ si̱ tyong chung a̱ nat a̱zanson.
A̱ si̱si̱ nyeak a̱kwon a̱bwabwap da̱ a̱beam vak ka.
Da̱nian a̱ ka li Yesu di̱n jen nang Yesu na nswak di̱n vak hu a̱ni.
Jen nang Yesu nchong,
a̱ si̱ tat a̱tyin a̱kwon a̱bwabwap nang Za̱ka nyeak a̱ni;
a̱ si̱ gba̱t á̱ghyi,
a̱ si̱ li Za̱ka.
A̱ si̱ yorong nggu da̱ a̱lyoot nggu ka mi̱ chet nyia̱,
“Za̱ka,
chyok bai a̱byin a̱nggang!
Mat,
ku yet nung ta hwa n gyet a̱nietchen a̱gbang ang a̱fwun!”
Za̱ka si̱ kin ghan a̱nggang.
A̱ si̱ chyok a̱ bai a̱byin.
A̱wot a̱ si̱ nat ma̱ng Yesu a̱gbang nggu ka da̱ a̱gwai ma̱ng a̱lyia̱ sai!
A̱wot á̱niet ba si̱ fa̱k a̱lyia̱ ya.
Ba̱ si̱ kwop a̱dyii̱ng nyia̱,
“Yesu nat a̱ yet a̱nietchen a̱mali a̱tyu nang á̱ lyen gu yet a̱tyu a̱ka̱tuk nyia̱ ba̱t a̱ni!”
Á̱ labeang bah,
Za̱ka si̱ doot a̱ yong a̱zaghyi A̱tyoli Yesu,
a̱ si̱ nyia̱,
“A̱tyoli,
n na nka̱u zwá nung ji a̱ka̱feang,
n nang á̱kunak á̱kum!
A̱wot ki̱ n shyok á̱niet ba nang nsaai kurum ga̱ndu hu da̱ a̱vwuo mba a̱ni;
n na mbwuok ndyo,
n nwuak mbaa!
N na tan mba kurum hu che a̱ka̱naai di̱ si̱sak ji nang n nshyok mba a̱ni!”
Yesu si̱ nyia̱,
“A̱fwun,
á̱niet mali bani shya̱ san!
Mat a̱tyu wuni tak kpa̱sai nang gu ngyet a̱tsatsak nggwon a̱ ghwut mi̱ kwai Ibrahim ja a̱ni.
Mat Nggwon A̱tyubishyi bai ka̱ kup á̱ghyi di̱ chat,
a̱wot ka̱ san á̱niet ba̱ bwuk mat a̱ka̱tuk nyia̱ a̱ni.”